Восеньская прэм’ера “Новай зямлі” ў Брэсцкім абласным тэатры лялек не паспела, на жаль, атрымаць такі шырокі фестывальны шлях. Але гэты спектакль яшчэ аднаго маладога рэжысёра Аляксандра Янушкевіча — сапраўдная сенсацыя. Упершыню вялізная вершаваная паэма Якуба Коласа атрымала не эпічнае, а трагікамічнае ўвасабленне, максімальна набліжанае да самага шырокага гледача, уключаючы звычайна “адлучаных” ад тэатра падлеткаў. Упершыню ў гэтым творы былі пастаўлены, і надзвычай тактоўна, не адно сацыяльныя ды фальклорныя акцэнты, але і рэлігійныя, пададзеныя не адасоблена, а ў жывой непарыўнай повязі біблейскіх гісторый з сялянскім жыццём.